Ehdotus neuvoston päätökseksi Viron osallistumista yhteisön koulutuksen ja ammatillisen koulutuksen ohjelmiin sekä nuoriso-ohjelmiin koskevasta assosiaationeuvostossa vahvistettavasta yhteisön kannasta (98/C 205/07) KOM(1998) 308 lopull. - 98/0172(CNS)

(Komission esittämä 18 päivänä toukokuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 126 ja 127 artiklan yhdessä 228 artiklan 3 kohdan ensimmäisen alakohdan kanssa,

ottaa huomioon komission ehdotuksen,

ottaa huomioon Euroopan parlamentin lausunnon,

sekä katsoo, että

Euroopan yhteisöjen ja niiden jäsenvaltioiden sekä Viron tasavallan välisestä assosiaatiosta tehty Eurooppa-sopimus tuli voimaan 1 päivänä helmikuuta 1998,

Eurooppa-sopimuksen 108 artiklan ja liitteen X mukaisesti Viro voi osallistua yhteisön puiteohjelmiin, erityisohjelmiin, hankkeisiin tai muihin toimiin erityisesti koulutuksen ja ammatillisen koulutuksen sekä nuorisoa koskevien toimien alalla, ja assosiaationeuvosto päättää ehdoista, jotka koskevat Viron osallistumista tähän toimintaan, ja

toimintaohjelmasta Euroopan yhteisön ammatillista koulutusta koskevan politiikan, jäljempänä "Leonardo da Vinci", toteuttamiseksi 6 päivänä joulukuuta 1994 tehdyssä neuvoston päätöksessä N:o 819/94 (1), ja erityisesti sen 9 artiklan 1 kohdassa, "Nuorten Eurooppa" -ohjelman kolmannen vaiheen toteuttamisesta 14 päivänä maaliskuuta 1995 tehdyssä Euroopan parlamentin ja neuvoston päätöksessä N:o 818/95/EY (2) ja erityisesti sen 7 artiklan 4 kohdassa sekä yhteisön Sokrates-toimintaohjelmasta, jäljempänä "Sokrates, 14 päivänä maaliskuuta 1995 tehdyssä Euroopan parlamentin ja neuvoston päätöksessä N:o 819/95/EY" (3) ja erityisesti sen 7 artiklan 3 kohdassa säädetään, että Keski- ja Itä-Euroopan assosioituneet maat voivat osallistua kyseisiin ohjelmiin assosiaatiosopimusten yhteisön ohjelmiin osallistumista koskevien lisäpöytäkirjojen edellytysten mukaisesti,

ON PÄÄTTÄNYT SEURAAVAA:

Euroopan yhteisöjen ja niiden jäsenvaltioiden sekä Viron tasavallan Eurooppa-sopimuksella perustetussa assosiaationeuvostossa vahvistettava yhteisön kanta, joka koskee Viron osallistumista yhteisön koulutuksen ja ammatillisen koulutuksen ohjelmiin sekä nuoriso-ohjelmiin, on liitteenä oleva luonnos assosiaationeuvoston päätökseksi.

(1) EYVL L 340, 29.12.1994.

(2) EYVL L 87, 20.4.1995.

(3) EYVL L 87, 20.4.1995.

Luonnos EY:n ja Viron assosiaationeuvoston päätökseksi Viron osallistumista yhteisön koulutuksen ja ammatillisen koulutuksen ohjelmiin sekä nuoriso-ohjelmiin koskevista ehdoista

ASSOSIAATIONEUVOSTO, joka

ottaa huomioon Euroopan yhteisöjen ja niiden jäsenvaltioiden sekä Viron tasavallan Eurooppa-sopimuksen ja erityisesti sen 108 artiklan.

sekä katsoo, että

Eurooppa-sopimuksen 108 artiklan ja liitteen X mukaisesti Viro voi osallistua yhteisön puiteohjelmiin, erityisohjelmiin, hankkeisiin ja muihin toimiin erityisesti koulutuksen ja ammatillisen koulutuksen sekä nuorisoa koskevien toimien alalla, ja

saman artiklan mukaisesti assosiaationeuvosto päättää ehdoista, jotka koskevat Viron osallistumista tähän toimintaan,

ON PÄÄTTÄNYT SEURAAVAA:

1 artikla

Viro osallistuu Euroopan yhteisön Leonardo da Vinci-, Nuorten Eurooppa- ja Sokrates-ohjelmiin liitteissä I ja II olevien ehtojen mukaisesti, jotka ovat olennainen osa tätä päätöstä.

2 artikla

Tätä päätöstä sovelletaan Leonardo da Vinci-, Sokrates- ja Nuorten Eurooppa -ohjelmien keston ajan.

3 artikla

Tämä päätös tulee voimaan sitä kuukautta seuraavan kuukauden ensimmäisenä päivänä jona assosiaationeuvosto on tehnyt sen.

LIITE I

Viron osallistumista Leonardo da Vinci-, Nuorten Eurooppa- ja Sokrates-ohjelmiin koskevat ehdot

1. Viro osallistuu kaikkiin Leonardo da Vinci-, Nuorten Eurooppa- ja Sokrates-ohjelmien, jäljempänä"ohjelmat" toimenpiteisiin ja toimiin toimintaohjelmasta Euroopan yhteisön ammatillista koulutusta koskevan politiikan toteuttamiseksi tehdyssä neuvoston päätöksessä N:o 819/94/EY, "Nuorten Eurooppa" -ohjelman kolmannen vaiheen toteuttamisesta tehdyssä Euroopan parlamentin ja neuvoston päätöksessä N:o 818/95/EY sekä yhteisön Sokrates-toimintaohjelmasta tehdyssä Euroopan parlamentin ja neuvoston päätöksessä N:o 819/95/EY määriteltyjen tavoitteiden, perusteiden ja määräaikojen mukaisesti sekä niissä säädettyjä menettelyjä noudattaen, jollei tässä päätöksessä toisin säädetä.

2. - Osallistumisedellytykset täyttävien virolaisten laitosten, järjestöjen ja yksityishenkilöiden hakemusten jättämiseen, arviointiin ja valintaan sovelletaan samoja ehtoja kuin osallistumisedellytykset täyttäviin yhteisön laitoksiin, järjestöihin ja yksityishenkilöihin.

- Kielitaidon kehittäminen ja koulutustoimet koskevat yhteisön virallisia kieliä. Poikkeustapauksissa muut kielet voidaan hyväksyä, jos ohjelman toteuttaminen sitä edellyttää.

3. Viron ehdottamiin monikansallisiin hankkeisiin ja toimiin on otettava mukaan vähimmäismäärä kumppaneita yhteisön jäsenvaltioista yhteisön ulottuvuuden varmistamiseksi ohjelmissa. Tästä vähimmäismäärästä päätetään erikseen kunkin ohjelman toteuttamisen yhteydessä, ja siinä otetaan huomioon toimien luonne, yksittäisten hankkeiden osanottajien määrä ja ohjelmaan osallistuvien maiden määrä. Sellaisiin hankkeisiin ja toimiin, joihin osallistuvat ainoastaan Viron ja ETA-sopimuksen sopimuspuolina oleva EFTA-maa taikka muu kolmas maa, mukaan lukien maa, joka on tehnyt assosiaatiosopimuksen yhteisön kanssa, ja jolle osallistuminen ohjelmiin on avointa, ei myönnetä yhteisön rahoitustukea.

4. Leonardo da Vinci-, Nuorten Eurooppa- ja Sokrates -ohjelmia koskevien päätösten asiaa koskevien säännösten mukaisesti Viro ottaa käyttöön asianmukaiset kansallisen tason rakenteet ja mekanismit ja toteuttaa muut tarvittavat toimenpiteet varmistaakseen ohjelmien toteuttamista koskevan yhteensovittamisen ja järjestelyn kansallisella tasolla.

5. Viro maksaa vuosittain Euroopan unionin yleiseen talousarvioon osuuden, jonka tarkoituksena on ohjelmiin osallistumisesta koituvat kustannukset (katso liite II).

Assosiaatiokomitealla on valtuudet mukauttaa tätä rahoitusosuutta tarvittaessa.

6. Yhteisön jäsenvaltiot ja Viro helpottavat parhaan kykynsä mukaan ja voimassa olevien säännösten puitteissa Viron ja yhteisön jäsenvaltioiden välillä liikkuvien opiskelijoiden, opetushenkilöstön, korkeakoulujen hallintoviranomaisten, nuorison ja muiden edellytykset täyttävien henkilöiden vapaata liikkuvuutta ja asumista heidän osallistuessaan tämän päätöksen soveltamisalaan kuuluvaan toimintaan.

7. Euroopan yhteisöjen komissio ja Viro valvovat kumppanuuden perusteella jatkuvasti Viron osallistumista ohjelmiin, sanotun kuitenkaan rajoittamatta Euroopan yhteisöjen komission ja Euroopan yhteisön tilintarkastustuomioistuimen sellaisten tehtävien hoitoa, jotka koskevat ohjelmien valvontaa ja arviointia Leonardo da Vinci -ohjelmasta tehdyn päätöksen 10 artiklan, Nuorten Eurooppa -ohjelmasta tehdyn päätöksen 9 artiklan ja Sokrates-ohjelmasta tehdyn päätöksen 8 artiklan nojalla. Viro toimittaa komissiolle tarvittavat kertomukset ja osallistuu muihin yhteisön tässä yhteydessä määräämiin erityistoimiin.

8. Viron edustajat kutsutaan osallistumaan ennen komiteoiden säännöllisiä kokouksia pidettäviin yhteensovittamiskokouksiin, jotka koskevat tämän päätöksen täytäntöönpanoa, sanotun kuitenkaan rajoittamatta Leonardo da Vinci -ohjelmasta tehdyn päätöksen 6 artiklassa, Nuorten Eurooppa-ohjelmasta tehdyn päätöksen 6 artiklassa ja Sokrates-ohjelmasta tehdyn päätöksen 4 artiklassa tarkoitettujen menettelyjen noudattamista. Komissio ilmoittaa Virolle kyseisten säännöllisten kokousten tuloksista.

9. Hakemusmenettelyssä, sopimuksissa, annettavissa kertomuksissa ja muissa ohjelmien hallinnollisissa järjestelyissä käytettävän kielen on oltava jokin yhteisön virallisista kielistä.

LIITE II

Viron rahoitusosuus Leonardo da Vinci, Sokrates- ja Nuorten Eurooppa -ohjelmista

1. Viron rahoitusosuus kattaa:

- ohjelmista myönnettävän tuen tai muut ohjelmiin liittyvät taloudelliset avustukset virolaisille osanottajille;

- ohjelmista myönnettävän taloudellisen tuen kansallisten elinten toimintaa varten, kun se on mahdollista;

- ohjelmien hallinnolliset lisäkustannukset, jotka liittyvät komission vastuulla olevan ohjelmien hallinnointiin ja aiheutuvat Viron osallistumisesta niihin.

2. Kunakin varainhoitovuonna virolaisten edunsaajien ja Viron kansallisten elinten ohjelmista saamien tukien tai muiden taloudellisten avustusten yhteismäärä ei saa olla suurempi kuin Viron maksama rahoitusosuus sen jälkeen, kun hallinnolliset lisäkustannukset on vähennetty.

Jos Viron Euroopan unionin yleiseen talousarvioon maksama osuus hallinnollisten lisäkustannusten vähentämisen jälkeen on suurempi kuin virolaisten edunsaajien ja kansallisten elinten ohjelmista saama tuki tai muut taloudelliset avustukset yhteensä, Euroopan yhteisöjen komissio siirtää ylijäämän seuraavan varainhoitovuoden talousarvioon, ja se vähennetään seuraavan vuoden rahoitusosuudesta. Jos tällainen ylijäämä jää jäljelle ohjelmien päättyessä, vastaava määrä maksetaan takaisin Virolle.

3. Leonardo da Vinci

Viron vuotuinen rahoitusosuus on 850 000 ecua vuodesta 1998 alkaen. Tästä määrästä 55 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelmien hallinnointiin ja aiheutuvat Viron osallistumisesta niihin.

4. Sokrates

Viron vuotuinen rahoitusosuus on:

- 197 000 ecua vuonna 1998 sen osallistumiseksi ryhmien II (kouluopetus, Comenius) ja III (horisontaaliset toimenpiteet) toimintaan. Tästä määrästä 13 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevan ohjelmien hallinnointiin ja aiheutuvat Viron osallistumisesta niihin.

- 626 000 ecua vuonna 1999 sen osallistumiseksi koko Sokrates-ohjelmaan, ryhmän I (Erasmus) toiminta mukaan lukien. Tästä määrästä 41 000 ecua on tarkoitettu käytettäväksi sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelmien hallinnointiin ja aiheutuvat Viron osallistumisesta niihin.

5. Nuorten Eurooppa

Viron vuotuinen rahoitusosuus on:

- 171 000 ecua vuonna 1998 sen osallistumiseksi toimintamuotoihin A1 ja B1,

- 267 000 ecua vuonna 1999 sen osallistumiseksi ohjelman kaikkiin toimintamuotoihin toimintamuotoa D lukuun ottamatta.

Näistä määristä 11 000 ecua vuonna 1998 ja 17 000 ecua vuonna 1999 on tarkoitettu käytettäväksi vuosittain sellaisten hallinnollisten lisäkustannusten kattamiseen, jotka liittyvät komission vastuulla olevaan ohjelmien hallinnointiin ja aiheutuvat Viron osallistumisesta niihin.

6. Euroopan unionin yleiseen talousarvioon sovellettavaa varainhoitoasetusta sovelletaan erityisesti Viron rahoitusosuuden hallinnointiin.

Tämän päätöksen tultua voimaan ja vuoden 1999 alussa komissio pyytää Viroa toimittamaan sen tämän päätöksen mukaista rahoitusosuutta vastaavat varat.

Rahoitusosuus ilmoitetaan ecuina, ja se maksetaan komission ecumääräiselle pankkitilille.

Vuotuisen rahoitusosuuden laskelma perustuu kokonaisen varainhoitovuoden kestävään osallistumiseen. Jos assosiaationeuvoston päätös tulee voimaan vuoden alkamisen jälkeen, kyseistä vuotta koskevaa rahoitusosuutta mukautetaan ottaen huomioon ohjelmien täytäntöönpanon tilanne sen vuoden osalta.

Viro maksaa osuutensa tämän päätöksen soveltamisalaan kuuluvista vuosikustannuksista rahoituspyynnön mukaisesti ja viimeistään kolmen kuukauden kuluttua pyynnön lähettämisestä. Jos osuuden maksu viivästyy, Viro maksaa viivästyskorkoa maksamattomasta määrästä eräpäivästä alkaen. Viivästyskorkona käytetään eräpäivän kuukautena voimassa olevaa Euroopan raha-asiain yhteistyörahaston (ERYR) ecumääräisiin toimiinsa soveltamaa korkoa 1,5 prosenttiyksiköllä korotettuna (1).

7. Viro maksaa 3, 4 ja 5 kohdassa tarkoitetut hallinnolliset lisäkustannukset kansallisesta talousarviostaan.

8. Viro maksaa 455 000 ecua vuosina 1998-1999 edellä 3 kohdassa mainittuun Leonardo da Vinci -ohjelmaan osallistumisestaan aiheutuvista jäljellä olevista kustannuksista kansallisesta talousarviostaan. Loput 340 000 ecua maksetaan Viron vuosien 1998 ja 1999 vuosittaisista Phare-ohjelmista, jollei Phare-ohjelman säännöllisistä ohjelmointimenettelyistä muuta johdu.

Viro maksaa 86 000 ecua vuonna 1998 ja 285 000 ecua vuonna 1999 edellä 4 kohdassa mainittuun Sokrates-ohjelmaan osallistumisestaan aiheutuvista jäljellä olevista kustannuksista kansallisesta talousarviostaan. Loput 98 000 ecua vuonna 1998 ja 300 000 ecua vuonna 1999 maksetaan Viron vastaavista vuosittaisista Phare-ohjelmista, jollei Phare-ohjelman säännöllisistä ohjelmointimenettelyistä muuta johdu.

Viro maksaa 89 000 ecua vuonna 1998 ja 139 000 ecua vuonna 1999 edellä 5 kohdassa mainittuun Nuorten Eurooppa -ohjelmaan osallistumisestaan aiheutuvista jäljellä olevista kustannuksista kansallisesta talousarviostaan. Loput 71 000 ecua vuonna 1998 ja 111 000 ecua vuonna 1999 maksetaan Viron vastaavista vuosittaisista Phare-ohjelmista, jollei Phare-ohjelman säännöllisistä ohjelmointimenettelyistä muuta johdu.

(1) Euroopan yhteisöjen virallisen lehden C-sarjassa kuukausittain julkaistava korko.